**Délegyháza Község Önkormányzata Képviselő-testületének**

**.../.... (...) önkormányzati rendelete**

**a közművelődésről**

Délegyháza Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a Délegyházi Roma Települési Nemzetiségi Önkormányzattal folytatott egyeztetést követően, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

*I. Fejezet*

*A rendelet hatálya*

**1. §**

A rendelet hatálya kiterjed

*a)* Délegyháza község önkormányzata által fenntartott közművelődési színtérre, közösségi színtereire, alkalmazottaira, azok fenntartójára,

*b)* a helyi közművelődési tevékenység megvalósításában résztvevő valamennyi délegyházi polgárra,

*c)* a képviselő-testületre és szerveire, a polgármesteri hivatalra.

*II. Fejezet*

*A közművelődés helyi szabályai*

**1. Az önkormányzat által biztosított közművelődési alapszolgáltatások köre**

**2. §**

(1) Az Önkormányzat a közművelődési tevékenységet a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kultv.) 76. § (3) bekezdés a) pontjában meghatározott közművelődési alapszolgáltatások közül a helyi lehetőségek és sajátosságok figyelembevételével az alábbi alapszolgáltatásokat biztosítja:

*a)* a rendszeres és alkalomszerű művelődési vagy közösségi tevékenység végzésének helyszínét a Kölcsey Művelődési Központ, a Községi és Iskolai Könyvtárat;

*b)* a közösségi színtér díjmentes használatát;

*c)* a művelődő közösségek számára bemutatkozási lehetőségeket teremt a községi rendezvényeken, valamint a partnertelepülés programján;

*d)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

(2) Délegyháza Község Önkormányzat a közművelődési alapszolgáltatások megszervezéséhez készített szolgáltatási tervet a tárgyév március 1-jéig fogadja el.

(3) Az önkormányzat a helyi társadalom művelődési érdekeinek és kulturális szükségleteinek figyelembevételével a következő feladatokat is elláthatja:

*a)* az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek megteremtése,

*b)* a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

*c)* az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,

*d)* az ismeretszerző, az amatőr alkotó, művelődő közösségek tevékenységének támogatása,

*e)* a helyi társadalom kapcsolatrendszerének, közösségi életének, érdekérvényesítésének segítése,

*f)* a különböző kultúrák közötti kapcsolatok kiépítésének és fenntartásának segítése,

*g)* a szabadidő kulturális célú eltöltéséhez a feltételek biztosítása,

*h)* egyéb művelődést segítő lehetőségek biztosítása.

(4) Az önkormányzat a meghatározott feladatokból a következőket látja el:

*a)* igényfelmérést követően – kellő számú érdeklődő esetén – iskolarendszeren kívüli, öntevékeny, önképző, szakképző tanfolyamokat szervez,

*b)* a helyi lakosság élet – és munkalehetőségeinek javítása érdekében rendezvényeket szervez,

*c)* szorgalmazza a helyi igényeket kielégítő képességfejlesztő tanfolyamokat, ismeretterjesztő előadásokat,

*d)* támogatja a hagyományőrző csoport(ok) működését, kezdeményezi azok létrehozását, segíti működésüket,

*e)* támogatja a település környezeti, szellemi, művészeti értékeinek feltárását, ennek érdekében segíti a helyismereti dokumentumok, tárgyak összegyűjtését,

*f)* gondoskodik az összegyűjtött anyag rendszerezéséről,

*g)* közreműködik a helyismereti gyűjtemények tárlat formájában való bemutatásának megszervezésében,

*h)* gondot fordít a hagyományok feltárására, felélesztésére, ápolására,

*i)* közreműködik, illetve támogatja az új művelődési szokások kialakítását, gazdagítását,

*j)* gondoskodik a helyi ünnepek méltó megünnepléséről,

*k)* támogatja a kisebbségi kultúra megismertetésére irányuló tevékenységet,

*l)* támogatja az ismeretszerző tevékenységeket, ennek érdekében maga is szervez ilyen programokat,

*m)* lehetőséget biztosít az amatőr alkotó, művelődő közösségek bemutatkozására,

*n)* helyet biztosít az amatőr művelődési közösségeknek a tevékenységük gyakorlására,

*o)* igény esetén alkotótáborokat, művészeti táborokat, illetve bemutatókat szervez,

*p)* segíti a művelődési célú pályázati tevékenységet, illetve saját maga is pályázatot ír ki,

*q)* ellátja az érdekérvényesítés segítésének feladatait,

*r)* segíti a helyi illetve a közös fenntartású nevelési- oktatási intézmények, egyéb művelődési feladatokat is ellátó szervezetek által kínált művelődési lehetőségek megismertetését a lakossággal,

*s)* összegyűjti a művelődési lehetőségeket, az önkormányzat honlapján közzéteszi azokat,

*t)* támogatja a kapcsolatok fenntartását a szomszédos településsel, a testvértelepüléssel, nemzetiséggel, ennek keretében közreműködik a közös kulturális programok szervezésében,

*u)* biztosítja a közkönyvtári ellátást.

**2. Az Önkormányzat közművelődési feladatainak ellátási formája, módja**

**3. §**

(1) Az önkormányzat kötelező közművelődési feladatait a 2337 Délegyháza, Szabadság tér 1-3. szám alatti Kölcsey Művelődési Központ, valamint a 2337 Délegyháza, Szabadság tér 7. szám alatti Községi és Iskolai Könyvtár működtetésével látja el.

(2) Az önkormányzat e rendeletben meghatározott közművelődési alapszolgáltatások megvalósítására, melyet részben vagy egészben nem tud ellátni – a Kultv. 79. §-a szerinti – közművelődési megállapodást köthet.

**3. A közművelődési tevékenység finanszírozása**

**4. §**

(1) Az Önkormányzat a közművelődéssel kapcsolatos alapszolgáltatásait költségvetéséből finanszírozza. Ennek forrása a központi költségvetésből származó közművelődési támogatás, az önkormányzati támogatás, az intézmény saját bevétele és a pályázati úton elnyerhető támogatások.

(2) Az Önkormányzat a közművelődési alapszolgáltatások támogatására kiírt pályázatokhoz szükséges önrész mértékét az éves költségvetési rendeletében határozza meg.

(3) Az Önkormányzat a közművelődési rendeletében rögzített feladatai vagy egyéb feladatok ellátására pénzügyi támogatásban részesítheti a közművelődési célú tevékenységet folytatókat.

(4) Az önkormányzat a fenntartásában működtetett közművelődési intézményének a közművelődési tevékenysége ellátásához szükséges kiadásait a költségvetésében rögzíti.

(5) Az intézményeknek a támogatást a költségvetésben meghatározott finanszírozási ütemterv szerint biztosítja.

(6) A Költségvetésben meg kell tervezni, majd a tervezettek szerint biztosítani kell a közművelődési tevékenység ellátásához szükséges működési kiadásokat, beleértve az üzemeltetési, fenntartási kiadásokat, a személyi jellegű kiadásokat, a szakmai munka miatt felmerülő kiadásokat.

(7) A költségvetésben a fenntartó teherbíró képessége függvényében biztosítja az intézmény által igényelt, és a feladatok ellátásához szükséges fejlesztési, korszerűsítési kiadások fedezetét.

*III. Fejezet*

*Záró rendelkezések*

**5. §**

Hatályát veszti a közművelődésről szóló 3/2008. (I. 24.) önkormányzati rendelet.

**6. §**

Ez a rendelet a kihirdetését követő harmadik napon lép hatályba.

Délegyháza,2024. július …..

dr. Riebl Antal dr. Molnár Zsuzsanna

polgármester jegyző

Kihirdetve:

Délegyháza, 2024. július ……

dr. Molnár Zsuzsanna

jegyző

Végső előterjesztői indokolás

A jogszabályi változások miatt indokolttá vált a közművelődési rendelet felülvizsgálata, új rendelet alkotása.