**Délegyháza Község Önkormányzata Képviselő-testületének**

**.../.... (...) önkormányzati rendelete**

**az avar és kerti hulladék égetéséről**

Délegyháza Község Önkormányzata Képviselő-testülete az Alaptörvény 32. cikkének (2) bekezdése, a környezet védelmének általános szabályairól szóló 1995. évi LIII. törvény 48. § (4) bekezdés b) pontjában kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. pontjában meghatározott feladatkörében eljárva a következőket rendeli el:

**1. §**

(1) A rendelet célja, hogy Délegyháza község közigazgatási területén a tűzvédelmi, tűzmegelőzési szakmai célok érvényre juttatása érdekében a tűzgyújtási tilalmakat a helyi sajátosságoknak megfelelően rendezze, a hatályos jogszabályok kiegészítéseként.

(2) A rendelet hatálya Délegyháza közigazgatási területén lévő ingatlanokra terjed ki.

(3) A rendelet hatálya kiterjed a kerti hulladék égetéssel kapcsolatos levegőtisztaság- védelmi tevékenységre.

**2. §**

(1) A rendelet alkalmazása szempontjából avarnak és kerti hulladéknak minősül a hasznosításra, komposztálásra alkalmatlan fű, fa, lomb, kaszálék, nyesedék, gyökérmaradvány, szár, levél és egyéb növényi maradványok.

(2) A helyben történő égetés alatt a telken belül és a lakóingatlan vagy tanya területével közvetlenül határos közterületet kell érteni.

**3. §**

(1) A kerti hulladék ártalmatlanítása elsősorban hasznosítással (komposztálással) történik.

(2) A helyben történő kerti hulladék égetés kizárólag szélcsendes időben, a tűzvédelmi jogszabályok szigorú betartásával, cselekvőképes nagykorú személy folyamatos felügyelete mellett, az égetendő kerti hulladék száraz állapotban, a környezet, illetve a környezetben lakók zavarása nélkül végezhető el.

(2) Nagy mennyiségű füstöt termelő nedves kerti hulladék égetése tilos.

(3) Az égetés során csak a helyben keletkezett kerti hulladék semmisíthető meg, más helyről égetés céljára hulladék nem szállítható el. Az égetés folyamatának gyorsítása céljából éghető folyadék (pl. benzin, gázolaj, pb. gáz, stb.) nem használható.

(4) A helyben történő égetést telken belül kell végrehajtani, közterületet erre a célra igénybe venni tilos.

(5) Az égetendő kerti hulladék nem tartalmazhat kommunális, ipari eredetű vagy veszélyes hulladékot (pl. műanyag, gumi, vegyszer, festék, permetszer vagy ezek maradékait és csomagoló anyagait).

(6) A tűzrakó helyet épülettől és egyéb éghető anyagoktól olyan távolságra kell elhelyezni, hogy az égetés arra veszélyt ne jelenthessen.

(7) Az égetés befejezése után a tüzet el kell oltani és oltóvízzel vagy földtakarással biztosítani kell, hogy a tűzgyújtás helyén a tűz továbbterjedésére alkalmas parázs ne maradhasson.

**4. §**

(1) A kerti hulladék nyílttéri égetése minden hónap első szombatján 9-18 óra között lehetséges. Ettől eltérő napokon történő avar és kerti hulladék égetésére a polgármester által előzetesen kiadott engedély alapján van lehetőség. Az engedély iránti kérelmet a kérelmezett időpont előtt legalább 8 nappal be kell nyújtani.

(2) Tilos az égetés párás, ködös, esős időben vagy erősen szeles időjárás esetén.

(3) Az (1) bekezdésben megjelölt időpontban sem végezhető égetés abban az esetben, ha a település területére is érvényes, központilag elrendelt tűzgyújtási tilalom van hatályban.

**5. §**

Tilos erdőben vagy erdő telekhatárától 100 m-es távolságon belül avart égetni, vagy tüzet gyújtani, kivéve az erre a célra rendszeresített tűzgyújtó helyeken.

**6. §**

(1) A szabadban tüzet gyújtani, tüzelőberendezést használni kizárólag a jogszabályokban meghatározott tűzvédelmi követelmények és műszaki mentéssel kapcsolatos feladatok szigorú betartásával lehet.

(2) Az égetési tevékenység végzése során tilos a tüzet felügyelet nélkül hagyni, az égetés befejezése után gondoskodni kell a tűz vízzel történő eloltásáról vagy földtakarásáról annak érdekében, hogy a tűz más területen ne okozhasson kárt.

**7. §**

Jelen rendeletet a környezet védelmének általános szabályairól szóló 1995. évi LIII. törvény, a levegő védelméről szóló 306/2010.(XII.23.) Korm. rendelet, valamint az Országos Tűzvédelmi Szabályzatról szóló 54/2014.(XII.5) BM rendelet szabályaival, valamint a vonatkozó jelenleg hatályos egyéb jogszabályokkal együtt kell alkalmazni.

**8. §**

Hatályát veszti az avar és kerti hulladék égetéséről szóló 18/2009. (VI. 23.) önkormányzati rendelet.

**9. §**

Ez a rendelet 2024. szeptember 1-jén lép hatályba.

Délegyháza, 2024. július 10.

|  |  |
| --- | --- |
| dr. Riebl Antal  polgármester | dr. Molnár Zsuzsanna  jegyző |

A rendelet kihirdetve:

Délegyháza, 2024. július …

dr. Molnár Zsuzsanna

jegyző